Minn statistika ippublikata mil-Għaqda Dinjija tas-Saħħa huwa stmat li f’Malta hawn madwar 10,000 persuna bil-vizzju tax-xorb. Kull sena mat-300 ruħ imorru għall-għajnuna għand l-Aġenzija Sedqa. Id-dipendenza fuq ix-xorb għandha l-konsegwenzi kemm soċjali kif ukoll għas-saħħa. Leli Spiteri li għal snin sħaħ kien mirkub mill-vizzju tax-xorb qasam l-esperjenza tiegħu ma’ tvm.com.mt u spjega li minkejja li ilu ‘il fuq minn 13-il sena ma jmiss max-xorb, xorta għadu jqis lilu innifsu bħala alkoħoliku. Leli Spiteri jgħid li bħal vizzji oħra, l-vizzju daħal ftit ftit u kien qed jeqirdu. Spjega li kien bis-saħħa tal-qraba tiegħu li induna li kellu problema u stqarr li dam snin sakemm aċċetta li kien alkoħoliku. Manuel Mangani li fis-Sedqa jaħdem ma minn għandu l-problema tax-xorb jgħid li hemm bosta fatturi li jwasslu persuna sabiex issir dipendenti fuq ix-xorb alkoħoliku. Qal li hemm studji li juru li hemm persuni li jitwieldu bil-pridispożizzjoni ġenetika li jkunu alkoħoliċi. Żied jgħid li hemm ukoll fatturi psikoloġiċi li jaggravaw is-sitwazzjoni li jwasslu lil persuna biex tħoss li ma tistax tgħaddi mingħajr ix-xorb. Bħal ma stqarr Leli, Manuel Mangani spjega li hija diffiċli li persuni taċċetta li għandha problema tax-xorb. Is-Sur Mangani qal li f’Malta hawn rata għolja ta’ binge drinkers u studju li jsir kull erba’ snin madwar l-Ewropa kollha wera li ż-żagħżagħ Maltin jixorbu ħafna meta jitqabblu ma żagħżagħ Ewropej. L-Aġenzija Sedqa temmen li l-età ta’ meta wieħed għandu jkollu l-aċċess legali għax-xorb għandha togħla minn 17 għal 18-il sena. Is-Sur Mangani jemmen li mhux biżżejjed il-kampanja li issir fi żmien il-festi li x-xorb u s-sewqan ma jmorrux flimkien. Jgħid li din il-kampanja għandha tkun kontinwa għaliex jemmen li jiġru ħafna inċidenti tort tax-xorb kif ukoll hawn rata ta’ mard li huwa ikkaġunat mix-xorb żejjed.